5.7 Aseptiikka virtsarakon katetroinnissa

Virtsarakon katetrointi on invasiivinen toimenpide. Katetroinnin tarve tulee arvioida tarkkaan ja pitkäaikaiselle kestokatetrin käytölle on oltava riittävät perusteet. Potilaan hoitotietoihin kirjataan katetroinnin syy, ajankohta, katetrin tiedot ja toimenpiteen tekijä. Jos potilaalle on asetettu kestokatetri, merkitään hoitotietoihin katetrin suunniteltu poistopäivä, mikäli se on mahdollista.

Kertakatetrointi

Desinfioi kädet ja kerää tarvittavat välineet kertakäyttöisellä pesevällä pintadesinfektioliinalla puhdistetulle toimenpidepöydälle. Toimenpiteen tekijä suojautuu [tavanomaisten varotoimien](https://hussote.sharepoint.com/:w:/r/sites/10118/_layouts/15/Doc.aspx?sourcedoc=%7B0E1E7AD5-0D4A-4534-A702-B8365134055B%7D&file=1.2.%20Tavanomaiset%20varotoimet.docx&action=default&mobileredirect=true) mukaisesti.

* Tehdaspuhtaat pesutaitokset tai sykeröt ja tehdaspuhdas liuoskuppi
* Tehdaspuhtaat suojakäsineet pesua varten
* Steriili instrumentti tai steriilit suojakäsineet katetrin rakkoon vientiä varten.
* Katetri ei saa koskettaa potilaan ihoa tai ympäristön pintoja katetroinnin aikana (steriililiina yksin katetroitaessa).
* Pesuneste: NaCl- tai Aqua-liuos
* Hydrofiilinen kertakatetri
* Virtsapullo tai mitta-astia
* Vuoteensuoja

Avustajan mukanaolo helpottaa katetrointia. Desinfioi kädet ja kaada pesunestettä taitosten päälle. Katetripakkaus kiinnitetään pakkauksen liimatarralla käden ulottuville.

* Kädet desinfioidaan ja laitetaan tehdaspuhtaat suojakäsineet
* Virtsaputken suu ja ympäristö pestään huolellisesti, edeten suuaukolta poispäin
* Tartutaan steriilillä instrumentilla katetriin ja viedään se rauhallisesti virtsaputkea pitkin rakkoon. Jos katetri viedään rakkoon steriileillä suojakäsineillä, ne puetaan puhtaisiin desinfioituihin käsiin puuduteaineen laiton jälkeen.
* Katetri ei saa koskettaa potilaan ihoa tai ympäristön pintoja katetroinnin aikana
* Virtsarakko tyhjennetään keräysastiaan ja katetri poistetaan

**Kestokatetrointi**

Desinfioi kädet ja kerää tarvittavat välineet kertakäyttöisellä pesevällä pintadesinfektioliinalla puhdistetulle toimenpidepöydälle. Aseptiikan vuoksi katetroinnissa on avustaja mukana. Toimenpiteen tekijä suojautuu [tavanomaisten varotoimien](https://hussote.sharepoint.com/:w:/r/sites/10118/_layouts/15/Doc.aspx?sourcedoc=%7B0E1E7AD5-0D4A-4534-A702-B8365134055B%7D&file=1.2.%20Tavanomaiset%20varotoimet.docx&action=default&mobileredirect=true) mukaisesti.

* **Steriili katetroimissetti**, joka sisältää suojaliinan, pesutaitokset, liuoskupin, suonenpuristimen, kaarimaljan ja käsineet tai vastaavat steriilit tarvikkeet
* Pesuneste: NaCl- tai Aqua-liuos
* Kestokatetri
* Puudutusaine
* Virtsankeräyspussi takaiskuventtiilillä ja teline
* Katetrin kiinnittämiseen kiinnitysväline tai esimerkiksi teippiä
* Ballongin täyttöneste, jos sitä ei ole valmiiksi katetrissa
* Vuoteensuoja

Avustaja desinfioi kätensä ja ojentaa katetroijalle kulloinkin tarvittavat välineet

* Kädet desinfioidaan ja puetaan steriilit suojakäsineet
* Virtsaputken suu ja ympäristö pestään huolellisesti, edeten suuaukolta poispäin
* Virtsaputki puudutetaan ja puudutetta laitetaan myös katetrin pinnalle
* Tartutaan steriilillä instrumentilla katetriin ja viedään se rauhallisesti virtsaputkea pitkin rakkoon. Jos katetri viedään rakkoon steriileillä suojakäsineillä, ne puetaan puhtaisiin desinfioituihin käsiin puuduteaineen laiton jälkeen.
* Katetri ei saa koskettaa potilaan ihoa tai ympäristön pintoja katetroinnin aikana
* Katetrin ballongi täytetään valmistajan ohjeen mukaisesti
* Katetri kiinnitetään huolellisesti naisilla reiteen ja miehillä vatsanpeitteisiin

**Kestokatetrin poisto**

Kestokatetri poistetaan välittömästi, kun sille ei ole enää perusteltua tarvetta. Potilaan hoitotietoihin merkitään poistopäivä.

* Kädet desinfioidaan ja puetaan tehdaspuhtaat suojakäsineet
* Katetrin balongi tyhjennetään ruiskulla
* Katetri vedetään rauhallisesti pois

*Hoito-ohje |* HUS *|* Tulehduskeskus *| Laatijat:* Infektioidentorjuntayksikkö *| Hyväksyjä:* Veli-Jukka Anttila *|* 5.12.2019